CELEX: 32020D0490
Language: ro
Date: 2020-04-02 00:00:00
Title: Decizia (PESC) 2020/490 a Consiliului din 2 aprilie 2020 de modificare a Deciziei 2014/932/PESC privind măsuri restrictive având în vedere situația din Yemen

3.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 105/7
               
            
         DECIZIA (PESC) 2020/490 A CONSILIULUI
         din 2 aprilie 2020
         de modificare a Deciziei 2014/932/PESC privind măsuri restrictive având în vedere situația din Yemen
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 18 decembrie 2014, Consiliul a adoptat Decizia 2014/932/PESC (1) privind măsuri restrictive având în vedere situația din Yemen.
                  
               
                     (2)
                  
                  
                     La 25 februarie 2020, Consiliul de Securitate al Organizației Națiunilor Unite a adoptat Rezoluția 2511 (2020) prin care își exprimă îngrijorarea cu privire la provocările politice, de securitate, economice și umanitare în curs din Yemen și reiterează apelul său la toate părțile din Yemen să își rezolve diferendele prin dialog și consultare.
                  
               
                     (3)
                  
                  
                     Rezoluția Consiliului de Securitate al Organizației Națiunilor Unite (RCSONU) 2511 (2020) pune accentul pe importanța facilitării asistenței umanitare și prevede că comitetul instituit în temeiul punctului 19 din RCSONU 2140 (2014) poate, de la caz la caz, excepta orice activitate de la măsurile de sancționare impuse de Consiliul de Securitate în RCSONU 2140 (2014) și RCSONU 2216 (2015) în cazul în care comitetul stabilește că o astfel de scutire este necesară pentru a facilita activitatea Organizației Națiunilor Unite și a altor organizații umanitare în Yemen sau în orice alt scop conform cu obiectivele rezoluțiilor respective.
                  
               
                     (4)
                  
                  
                     RCSONU 2511 (2020) afirmă, de asemenea, că violența sexuală în conflictele armate sau recrutarea ori folosirea copiilor în conflicte armate cu încălcarea dreptului internațional ar putea constitui un act, astfel cum este specificat la punctul 18 litera (c) din RCSONU 2140 (2014), și, prin urmare, un act sancționabil de implicare în acte care amenință pacea, securitatea sau stabilitatea în Yemen sau de sprijinire a unor astfel de acte, astfel cum sunt descrise la punctul 17 din rezoluția respectivă.
                  
               
                     (5)
                  
                  
                     Sunt necesare acțiuni suplimentare din partea Uniunii în vederea punerii în aplicare a anumitor măsuri din prezenta decizie.
                  
               
                     (6)
                  
                  
                     Prin urmare, Decizia 2014/932/PESC ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Decizia 2014/932/PESC se modifică după cum urmează:
            
                        1.
                     
                     
                        La articolul 2a alineatul (1), litera (c) se înlocuiește cu următorul text:
                        
                                    „(c)
                                 
                                 
                                    planificarea, conducerea sau comiterea de acte care încalcă dreptul internațional în domeniul drepturilor omului sau dreptul internațional umanitar aplicabil ori de acte care constituie abuzuri ale drepturilor omului, inclusiv violență sexuală în situații de conflict armat sau recrutarea ori utilizarea copiilor în conflicte armate cu încălcarea dreptului internațional, în Yemen; sau”.
                                 
                              
                  
                        2.
                     
                     
                        La articolul 2b alineatul (1), litera (c) se înlocuiește cu următorul text:
                        
                                    „(c)
                                 
                                 
                                    planificarea, conducerea sau comiterea de acte care încalcă dreptul internațional în domeniul drepturilor omului sau dreptul internațional umanitar aplicabil ori de acte care constituie abuzuri ale drepturilor omului, inclusiv violență sexuală în situații de conflict armat sau recrutarea ori utilizarea copiilor în conflicte armate cu încălcarea dreptului internațional, în Yemen; sau”.
                                 
                              
                  
                        3.
                     
                     
                        Se introduce următorul articol:
                        
                           „Articolul 6a
                           
                           Prin derogare de la măsurile impuse prin RCSONU 2140 (2014) și RCSONU 2216 (2015), cu condiția ca Comitetul de sancțiuni să fi stabilit, de la caz la caz, că este necesară o scutire pentru a facilita activitatea din Yemen a Organizației Națiunilor Unite și a altor organizații umanitare sau în orice alt scop conform cu obiectivele rezoluțiilor respective, autoritatea competentă a unui stat membru acordă autorizația necesară.”
                        
                     
                  
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 2 aprilie 2020.
            
               
                  Pentru Consiliu
               
               
                  Președintele
               
               A. METELKO-ZGOMBIĆ
            
         
         
            (1)  Decizia 2014/932/PESC a Consiliului din 18 decembrie 2014 privind măsuri restrictive având în vedere situația din Yemen (JO L 365, 19.12.2014, p. 147).